**TensorFlow** on avatud lähtekoodiga masinõppe tarkvarateek, mis kasutab arvutuste tegemiseks andmevoo graafe. Teegi peaeesmärk on seotud masinõppe ja tehisnärvivõrkude uurimisega, kuid see on piisavalt üldine rakendamiseks muudes valdkondades.

TensorFlow' looja on Google, selle lähtekood avalikustati 2015. aasta 9. novembril. Teek oli algselt mõeldud ettevõttesiseseks kasutuseks teadustööde kirjutamisel ja uute tehnoloogiate väljatöötamisel.

Ajalugu
-------

TensorFlow' eelkäijaks on 2011. aastal loodud DistBelief, mida kasutati ainult ettevõttesiseselt ja mille lähtekoodi pole avalikustatud. Aastal 2014 võitis süsteemi peale ehitatud tehisnärvivõrk GoogleNet võistluse ImageNet Large Scale Visual Recognition Challenge (ILSVRC). Sellest hoolimata jäi DistBelief tõhusa kasutamise jaoks piiratuks.

Probleemi lahendamiseks hakkas Google Braini arendusmeeskond puhtalt lehelt looma uut, teise generatsiooni masinõppesüsteemi, mille nimeks sai TensorFlow. Eesmärk oli luua raamistik, mida saaks rakendada üldisemalt, toetumata suures osas ettevõtte infrastruktuurile. Lisaks sooviti teha see võimalikult paindlikuks ja kergesti kasutatavaks. 

Lähtekood tehti avalikuks 9. novembril 2015 Apache litsentsi tingimustel. Alates sellest on koodihoidlas tehtud üle 30 000 muudatuse rohkem kui 1000 inimese panusel. Kuigi esimene avalikustatud versioon tuli välja aastal 2015, siis esimene täisversiooni järk 1.0.0 15. veebruaril 2017. Uusim saadaolev ametlik versioon on TensorFlow 1.8.0 (29.04.2018 seisuga).

TensorFlow on saadaval platvormidel Linux (64-bit), macOS, Windows, Android ja iOS.

TensorFlow Lite
---------------

2017. aasta mais tuli välja mobiiliplatvormile suunatud kergekaaluline masinõppe teek TensorFlow Lite, mille abil on võimalik tegeleda masinõppega ka mobiilirakendustes. Sellega üritatakses leida mobiilirakendusele ja -seadmele andmetöötluseks optimaalseimat lähenemist.

Machine Learning Crash Course (MLCC)
------------------------------------

1. märtsil 2018 tegi Google avalikuks 15-tunnise masinõppe algkursuse, mis oli loodud oma töötajate koolitamiseks. See on kõigile tasuta kättesaadav ega eelda, et õppijal on masinõppes varasemaid teadmisi.

Kasutus
-------

TensorFlow on kasutusel mitmes Google'i loodud projektis.

### RankBrain

RankBrain loodi eesmärgiga muuta internetis tehtavate otsingute tulemused paremaks ja inimestele meelepärasemaks. Selle ülesanne on mõista otsingu sisu ning vähendada otsingusõnade sobitamise osatähtsust. Seda põhjusel, et Google'i otsingumootor kippus hätta jääma otsingutega, mida varem pole keegi sooritanud.

### SmartReply

SmartReply põhifunktsioon on ennustada ja genereerida vastuseid teiste inimeste saadetud meilidele. Selle peaülesanne on vähendada tippimist mobiili ebamugavalt väikesel ekraanil ning teha suurem osa vastuse koostamisest automaatseks. Soovi korral on võimalik vastust enne saatmist redigeerida. SmartReply on saadaval Androidi ja iOSi mobiiliplatvormidel.

Vaata ka
--------

* Masinõppimine
* Tehisnärvivõrk

Viited
------

1. ↑  "Credits". *TensorFlow.org*. Vaadatud 19.03.2018.
2. ↑  Metz, Cade (9.11.2015). "Google Just Open Sourced TensorFlow, Its Artificial Intelligence Engine". *Wired*. Vaadatud 19.03.2018.
3. ↑  Szegedy, Christian (5.09.2014). "Building a deeper understanding of images". *Google Research Blog*. Vaadatud 19.03.2018.
4. ↑  Dean, Jeff; Monga, Rajat (9.11.2015). "TensorFlow - Google's latest machine learning system, open sourced for everyone". *Google Research Blog*. Vaadatud 19.03.2018.
5. ↑  "TensorFlow 1.0.0". *GitHub*. Vaadatud 19.04.2018.
6. ↑  "TensorFlow 1.8.0". *GitHub*. Vaadatud 29.04.2018.
7. ↑  Vincent, James (17.05.2017). "Google's new machine learning framework is going to put more AI on your phone". *The Verge*. Vaadatud 19.04.2018.
8. ↑  "Google offers free 15-hr machine learning crash course as part of AI resource center". *TechRepublic* (inglise). Vaadatud 19.03.2018.
9. ↑  Farber, Dan (13.05.2013). "Google Search scratches its brain 500 million times a day". *cnet*. Vaadatud 19.03.2018.

Välislingid
-----------

* Ametlik lehekülg
* TensorFlow GitHub
* Image-neti võistlused